Bilag 1 – Kundens spesifikasjon av ytelsen

Dette bilaget beskriver Kundens krav til ytelsen. Kravene gjøres gjeldende for alle leveranser under rammeavtalen.

Ytelsen defineres som leveranse av rådgivning innen varme-, ventilasjons- og sanitærteknikk (heretter RIV).

# Overordnet om ytelsen

Rammeavtalen går ut på å yte generell ingeniørrådgivning innen VVS-området. Dette vil omfatte bl.a.:

* Tidligfase-arbeid, herunder tekniske utredninger, deltakelse i mulighetsstudier og alternativsvurderinger

* Tilstandsanalyser iht. NS 3424

* Utarbeidelse av tegningsunderlag og teknisk beskrivelse (kravspesifikasjon)

* Oppbygging av systemer i systemdatabase (dRofus/TIDA)

* Energieffektivisering
* Vedlikehold av overordnede systemskjemaer for tekniske VVS-anlegg

* Prosjektering av sprinkler- og vanntåkeanlegg og VVS-tekniske anlegg
* Utøve uavhengig kontroll etter [plan- og bygningsloven (kap.24)](https://lovdata.no/dokument/NL/lov/2008-06-27-71/KAPITTEL_4-5#KAPITTEL_4-5) og [byggesaksforskriften (SAK10 kap.14)](https://dibk.no/byggeregler/sak/4/14/).

Behovet vil gjelde for alle Stortingets eiendommer: Karl Johans gate 22, Prinsensgt. 26, Akersgt. 18 og 21, Nedre Vollgt.18 og 20, Tollbugt. 31, samt andre bygninger/tjenesteboliger som Stortinget eier eller disponerer i Oslo. Dette gjelder blant annet også pendlerleiligheter beliggende i Oslo sentrum.

Leverandør må kunne være disponibel for kunden også i Stortingets møtefrie periode (juni-september).

Kunden forbeholder seg retten til å gjennomføre egne konkurranser på større og/eller spesielle oppdrag.

Stortingets bygninger faller inn under tiltaksklasse 3.

# Krav til tjenesten

RIV skal i hovedsak påta seg å utføre generell VVS-teknisk rådgivning. Med dette menes utarbeidelse av teknisk prosjektering, kravspesifikasjon til anbudsgrunnlag, tilbudsvurdering og kontroll.

Leverandøren skal delta i planlegging og prosjektere bygningens tekniske anlegg. Det er fagene varme-, ventilasjons- og sanitærteknikk som er aktuelle. Videre skal RIV bistå i å utvikle ulike prosjekter med både estetiske, funksjonelle og tekniske krav.

**2.1. FDVU**

Leverandøren skal utarbeide tegninger og dokumentasjon iht. kundens til enhver tid gjeldende krav til sluttdokumentasjon og FDVU. Leverandør må påberegne bruk av dRofus/TIDA i prosjekter hvor Kunden finner det hensiktsmessig.

Leverandøren vil få oppdrag med å oppdatere gjeldende dokumentasjon, samt utarbeide ny dokumentasjon, hvor dette mangler. Leverandøren må også kunne påta seg arbeid med pågående kartlegging av eksisterende installasjoner i bygningsmassen ved befaringer på stedet og dermed gjøre seg godt kjent i bygningsmassen.

Det er en forutsetning at leverandørens tilbudte personell behersker bruk av tverrfaglig merkesystem beskrevet i Kundens FDVU-anvisninger, samt Statsbyggs PA0802 :2011/2017.

Tilbudt personell må videre beherske bruk av Autodesk AutoCad, samt Autodesk Revit med tilleggsapplikasjoner for tekniske fag, som MagiCad. Personell hos leverandør skal kunne prosjektere VVS- tekniske installasjoner i programvare som støtter eksport til « åpen BIM» IFC filformat. Modeller skal kunne sammenstilles og videreutvikles med eksisterende modellerte installasjoner og arkitektmodeller.

**2.2. Kulturminnefaglige forhold**

Ved prosjekter med spesielle kulturminnefaglig forhold, skal Leverandøren bidra med å ivareta disse forholdene. Dette innebærer at Leverandør skal sette seg inn i de antikvariske retningslinjer og prinsipper som gjelder for bygningene. Videre må Leverandøren kunne bistå byggherre i møter med kulturminnemyndigheter

# Nøkkelpersonell

Leverandøren skal tilby én **Oppdragsansvarlig** somskal være Kundens faste kontaktperson, rådgiver og utførende ingeniør. Vedkommende skal ha minimum utdannelse som sivilingeniør innen VVS/Klima- og energiteknikk. Tilbudt Oppdragsansvarlig vil bli evaluert under tildelingskriteriet ‘kvalitet’.

Leverandør skal også kunne tilby to navngitte **ingeniører.** Begge disse ressursene skal ha utdannelse på minimum bachelor-nivå innen VVS/Klima- og energiteknikk og minimum fem års relevant erfaring.

I tillegg må leverandør kunne tilby én navngitt **teknisk tegner** med minst fem års relevant erfaring.